**COMPLETARE RAPORT DE MEDIU**

**„PLAN URBANISTIC GENERAL, COMUNA POTLOGI,**

 **JUDEȚUL DÂMBOVIȚA**”

Urmare adresei Agenției pentru Protecția Mediului Dâmbovița, nr. 13730/8485/ 01.02.2021, prin care se solicită completări la Raportul de Mediu pentru „Plan Urbanistic General, Comuna Potlogi, Județul Dâmbovița”, vă comunicăm :

**1. - La Capitolul 6 POTENTIALELE EFECTE SEMNIFICATIVE ASUPRA MEDIULUI, subcapitolul 6.2.4. IMPACTUL ASUPRA FACTORULUI DE MEDIU BIODIVERSITATEA.**

Factorii perturbatori pentru elementele de floră și faună:

Activităţile principale identificate sunt activităţi agricole, procesare agregate minerale şi turism necontrolat.

În vecinătatea Sitului de importanță comunitară - ROSCI0106 – Lunca mijlocie a Argeșului și Aria de protecție specială avifaunistică ROSPA0161– Lunca mijlocie a Argeșului, există o serie de exploatări de agregate minerale.

Pe amplasamentele supuse excavării nu au fost identificate specii de floră sau faună ce trebuiesc protejate prin lege, nu se regăsesc arbori care sunt specifici ai habitatelor, observațiile din teren au arătat prezența sporadică a salciei și a plopului alb.

Impactul procesării agregatelor minerale:

- praful ridicat de autoutilitarele aflate în mișcare, care pot afecta: căile respiratorii ale oamenilor și animalelor, vizibilitatea în zbor pentru păsări, procesul de fotosinteză al plantelor - prin depunere pe vegetația de pe terenurile adiacente .

 - zgomotul produs de utilajele aflate în mișcare, care îndepartează animalele și păsările;

- compactarea solului cu utilajele specifice, care distrug elementele de floră și faună;

- managementul neadecvat al deșeurilor - căldura degajată de fermentarea deșeurilor care atrage insecte și păsări (pentru hrană și adăpost);

- prezenta omului și traficul rutier care indepărtează animalele și poate genera accidente.

Activităţile de procesare agregate minerale - nu reduc suprafața habitatelor și/sau numărul exemplarelor speciilor de interes comunitar;

- nu fragmentează habitatele de interes comunitar;

- nu au impact negativ asupra factorilor care determină menținerea stării favorabile de conservare a ariilor naturale protejate de interes comunitar;

- nu produc modificări ale dinamicii relațiilor care definesc structura și/sau funcția ariilor naturale protejate de interes comunitar.

Titularul activității are obligația de a mentine şi de a nu periclita starea de conservare favorabilă a speciilor şi habitatelor naturale pentru a se asigura integritatea Rețelei Europene NATURA 2000.

La finalizarea exploatării agregatelor minerale, se amenajează bazin piscicol. Perimetrul bazinului piscicol va fi amenajat cu spaţii verzi, respectiv un aliniament de arbori de salcie, taluzurile şi celelalte zone neocupate cu luciu de apă vor fi înierbate şi întreţinute ca spaţiu verde.

**La Capitolul 8 MĂSURILE PROPUSE PENTRU A PREVENI, REDUCE ȘI COMPENSA ORICE EFECT ADVERS AL IMPLEMENTĂRII PLANULUI ASUPRA MEDIULUI, subcapitolul 8.6. MĂSURI PRIVIND EFECTELE ASUPRA BIODIVERSITĂȚII.**

În perimetrele în care se desfășoară activitatea de exploatare și sortare a agregatelor minerale, există o faună slab reprezentată, care va fi relativ puțin deranjată de zgomotele produse de utilajele și instalațiile care vor acționa în perimetru și care are posibilitatea de a se refugia în zonele apropiate unde există un habitat similar cu cel original.

În perioada de extracție a agregatelor minerale, vor apărea situații, de scurtă durată, ce vor determina un impact chimic asupra vegetației. Noxele generate de utilaje prin arderea combustibililor lichizi și praful ridicat, prin circulația mijloacelor auto de transport, pot afecta vegetația din zonele invecinate perimetrului de exploatare, dar afectarea este de mică amploare și strict limitată ca arie.

Pentru diminuarea impactului asupra florei si faunei din zona, titularul activitatii va avea în vedere următoarele măsuri:

- activitatea se va desfășura numai în perimetrul aprobat;

- folosirea utilajelor în limita timpilor de funcționare necesari pentru activitatea propriuzisă;

- gestionarea corespunzătoare a deșeurilor;

- funcționarea la parametrii optimi proiectați a utilajelor tehnologice și mijloacelor de transport, pentru reducerea noxelor și a zgomotului;

- optimizarea traseelor utilajelor de extracție și mijloacelor de transport al agregatelor minerale în balastieră, astfel încât să fie evitate blocajele și accidentele de circulație;

- reducerea vitezei de circulație și a capacității de transport pe drumurile publice;

- stropirea zilnică a drumurilor din incinta balastierei de agregate minerale și a drumurilor de transport al agregatelor minerale din balastieră la beneficiari, pentru diminuarea emisiilor de particule de praf;

- menținerea mijloacelor de transport și utilajelor în cadrul parametrilor stabiliți de fabricant;

- executarea lucrărilor fără a produce disconfort locuitorilor prin generarea de noxe, praf, zgomot și vibrații;

- evitarea pierderilor de materiale din utilajele de transport.

Activităţile pentru exploatarea și sortarea agregatelor minerale, nu vor afecta negativ calitatea şi regimul hidrodinamic al apelor de suprafață și subterane din zonă, în condiţiile respectării tehnologiei de exploatare şi a măsurilor de reducere a impactului datorat extracței balastului.

În urma realizării bazinului piscicol, se reduce suprafața terenului neproductiv (fără specii cu valoare de conservare) și crește suprafata habitatului ocupat de lacuri (habitat pentru vidră și amfibieni). Putem conchide că prin implementarea acestor proiecte dispare o sursă de poluare cu pulberi, starea de conservare a zonei se va imbunătăți.

Funcționarea bazinului piscicol nu generează poluanți pentru mediul înconjurător.

Pentru speciile de floră şi de faună aflate sub regim de protecţie, conform prevederilor Ordonanţei de Urgenţă a Guvernului 57/2007, care trăiesc atât pe teritoriul celor două situri cât şi în afara acestora, sunt interzise:

- recoltarea, capturarea, uciderea, distrugerea sau vătămarea exemplarelor de faună;

- perturbarea etologiei speciilor de faună în cursul perioadei de reproducere, de creştere, de hibernare şi de migraţie;

- distrugerea cuiburilor şi a ouălor din natură;

- deteriorarea şi/sau distrugerea locurilor de reproducere sau odihnă;

- recoltarea florilor şi fructelor, culegerea, tăierea, sau distrugerea cu intenţie a plantelor în habitatele lor naturale;

- deţinerea, transportul, comerţul sau schimburile în orice scop ale exemplarelor speciilor de floră şi de faună, fără autorizaţie din partea autorităţii de mediu competente.